送劉羲仲檢討
作者：林敏修
朝代：宋

paragraphs: 二年食貧兒女煎，大寒客居衣裏穿。
閉門窮巷氣不屈，誰問過午無炊烟。
腹中萬卷自得飽，冷熱不假世人憐。
思歸一日止舊隠，牆垣荆棘荒三椽。
青山不肯埋妙器，幅巾却作康廬仙。
今年再渡江北船，旋買走馬趨日邊。
即今日月九天上，陛下旰食思求賢。
結交老蒼半臺閣，亨衢插翼看翩翩。
朱顔誰無起家念，壯志輸君先著鞭。
我今憔悴類蟠木，斧斤不到終天年。
病身無用聊自惜，對榻猶堪雨夜眠。